Nimale 150 wobydlerjow Bóščanskeje gmejny je nowolětny dźeń zhromadnje pućowało. Mjeztym třeći króć měješe čestnohamtski wjesnjanosta Stanij Ryćer (Bóščanske rjemjesło) za hwězdne pućowanje wotežki w rukomaj. Jemu poboku běchu mnozy pomocnicy, předewšěm gmejnscy radźićeljo.
Bóšicy (SN/MiR). „Z třećim pućowanjom smy zahajili tradiciju, kotruž lěto wob lěto wjace ludźi wužiwa“, rjekny Stanij Ryćer. „Tež klětu je přewjedźemy. Bychmy so jara wjeselili, bychu-li přichodnje ludźo z druhich gmejnow z nami zhromadnje pućowali. Móža so cyle jednorje přidružić skupinam we wsach a tak prěni dźeń lěta ze znatymi přebywać abo cyle jednorje aktiwni być.“ Sami sej zajimcy na cil dóńć njemóža. Wšako jenož kruh organizatorow wě, na kotrym městnje so wšitcy doskónčnje zetkaja.
szl_Latn szl_Latn